CELEX: C2005/193/58
Language: fi
Date: 2005-08-06 00:00:00
Title: Asia T-205/05: European Dynamics S.A.:n 17.5.2005 Euroopan yhteisöjen komissiota vastaan nostama kanne

6.8.2005   
            
            
               FI
            
            
               Euroopan unionin virallinen lehti
            
            
               C 193/34
            
         European Dynamics S.A.:n 17.5.2005 Euroopan yhteisöjen komissiota vastaan nostama kanne
   (Asia T-205/05)
   (2005/C 193/58)
   Oikeudenkäyntikieli: englanti
   European Dynamics S.A., kotipaikka Ateena, Helleenien tasavalta, edustajanaan lakimies N. Korogiannakis, on nostanut 17.5.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan.
   Kantaja vaatii, että yhteisöjen ensimmäisen oikeusasteen tuomioistuin
   
               1.
            
            
               kumoaa komission päätöksen, josta on ilmoitettu kantajalle 3.3.2005 päivätyllä kirjeellä ja joka koskee määräyksen antamista 59 485 euron perimisestä takaisin kantajalta eEBO-hankkeeseen liittyen, komission päätöksen, josta on ilmoitettu kantajalle 12.11.2004 päivätyllä kirjeellä, jossa komissio päätti korvata työmäärän, joka ei ylitä 85 971 euroa sekä komission päätöksen, josta on ilmoitettu kantajalle 16.5.2003 päivätyssä kirjeessä ja joka koskee sopimus EDC-53007 eEBO/27873: eContent exposure and business opportunities (digitaalisen sisällön esille paneminen ja liiketoimintamahdollisuudet) päättämistä.
            
         
               2.
            
            
               velvoittaa komission korvaamaan kantajan oikeudenkäyntikulut ja muut kanteesta aiheutuneet kulut.
            
         Oikeudelliset perusteet ja pääasialliset perustelut
   Komissio antoi kantajalle eContent exposure and business opportunities (eEBO)-hankkeeseen liittyvän sopimuksen. Kantaja antoi osan tähän sopimukseen liittyvästä työstä alihankkijalle, vaikka alihankkijoiden käyttö ei ollut sallittua. Komissio teki teknisen tarkastuksen ja pyysi selvennyksiä tietyistä kantajan käyttämään henkilökuntaan liittyvistä seikoista. Tämän arvioinnin jälkeen komissio teki nyt esillä olevassa asiassa riitautetun päätöksen.
   Kantaja vetoaa kanteensa tueksi siihen, että komissio teki ilmeisen arviointivirheen, koska se ei ottanut huomioon sitä, että eEBO-hanke oli riippuvainen eräästä toisesta digitaaliseen sisältöön liittyvästä hankkeesta, nimittäin PICK:istä, ja että PICK-hankkeen urakoitsija ei noudattanut velvoitteitaan. Kantaja väittää myös, että komissio teki virheen päättäessään projektin kokonaisuudessaan.
   Lisäksi kantaja väittää, että komissio rikkoi hyvän hallinnon ja avoimuuden periaatteita eikä poistanut tiettyä eturistiriitaa. Kantajan mukaan komissio laiminlöi toimia, kun kantaja ilmoitti, että syynä siihen, että hanke toimi huonosti, olivat väitetysti henkilösuhteet tiettyjen komission virkamiesten ja kahden asiantuntijan, joille kantaja oli antanut osan työstä tehtäväksi alihankintana, välillä.